Diari Oficial de la Generalitat Valenciana


Sumari del DOGV 9607, del 31-05-2023 (2023/5900)

DECRET 81/2023, de 26 de maig, del Consell, pel qual es modifica el Decret 26/2019, d'1 de març, del Consell, d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A de l'Administració de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9607

Data del DOGV
:   31-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5900


Data del document
:   26-05-2023

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública

DECRET 81/2023, de 26 de maig, del Consell, pel qual es modifica el Decret 26/2019, d'1 de març, del Consell, d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A de l'Administració de la Generalitat. [2023/5900]  
  
  
PREÀMBUL  
  
Mitjançant el Decret 26/2019, d'1 de març, del Consell, modificat pel Decret 104/2020, de 7 d'agost, es regulen les bases reguladores per a la concessió d'ajudes econòmiques per a contribuir en les despeses ocasionades per la preparació de processos selectius per a l'accés als diferents cossos o escales del grup de classificació professional A de l'Administració de la Generalitat.  
Amb aquesta regulació es va dissenyar un programa d'ajudes per a la incorporació de persones joves altament qualificades a la funció pública valenciana, a fi de facilitar l'accés a l'ocupació pública amb caràcter definitiu.  
L'article 60 de la Llei 4/2021, de 16 d'abril, de la Generalitat, de la funció pública valenciana, relatiu als principis que han d'informar la selecció del personal, estableix que totes les ciutadanes i tots els ciutadans tenen dret a accedir a l'ocupació pública de conformitat, entre altres, amb els principis d'igualtat, mèrit i capacitat.  
Avançant en el propòsit de garantir que l'accés a la funció pública s'efectue en condicions d'igualtat, és una qüestió capital que el cost econòmic implícit en la preparació de les oposicions no supose una trava per a accedir a qualsevol dels cossos de la Generalitat del grup A. Amb aquesta pretensió, augmentar l'import màxim de les ajudes és una contribució necessària a la igualtat d'oportunitats i a la superació dels obstacles que impedeixen o dificulten a les persones joves i la preparació de les proves d'accés.  
D'altra banda, cal considerar el volum del personal empleat públic que en els pròxims anys complirà l'edat de jubilació i el relleu dels quals comportarà lògicament un increment de places per convocar. Per això, es pretén incentivar la participació en els processos d'accés a l'ocupació pública en l'àmbit de l'Administració de la Generalitat, i és el programa d'ajudes per a la preparació de proves selectives d'accés al grup professional A de l'Administració de la Generalitat la mesura idònia.  
No obstant això, l'experiència obtinguda en la tramitació de quatre convocatòries ha posat de manifest la conveniència d'ampliar-ne l'abast per a complir millor l'objectiu d'incentivar la participació. Això és possible mitjançant la supressió de condicions excloents i dissuasives, com és, el llindar d'ingressos de la unitat familiar i la nota de l'expedient, si bé, sense deixar de considerar-los en la valoració de les sol·licituds per a la concessió de les ajudes. Així mateix, per a ampliar l'abast es modifica l'edat màxima a 35 anys. Efectivament, mitjançant la consideració de persona jove fins als 35 anys es compleix l'objectiu d'incorporar persones amb alt potencial i coneixements actualitzats, alhora que es reforça l'observança de l'eficiència en l'ús dels recursos públics, en el sentit d'incentivar la incorporació de personal amb possibilitats de mantindre's en l'activitat pública per un temps raonable que justifique la concessió de l'ajuda pública.  
  
El procés d'elaboració del Decret s'ha adequat als principis establits en l'article 129 de la Llei 39/2015, d'1 d'octubre, del procediment administratiu comú de les administracions públiques (LPAC) de necessitat, ja que s'ha de garantir que l'accés a la funció pública s'efectue en condicions d'igualtat i incentivar la participació en les convocatòries, així com al principi d'eficàcia, per ser les modificacions de les bases reguladores la mesura més idònies per a això. Així mateix, s'ha actuat complint els principis de proporcionalitat, modificant l'imprescindible, el de seguretat jurídica, per la coherència amb l'ordenament jurídic autonòmic i nacional, i el d'eficiència, considerant en tot moment el millor aprofitament dels recursos disponibles i evitar càrregues administratives innecessàries. Així mateix, s'ha dut a terme el tràmit de consulta pública efectuat a través del portal web, de conformitat amb el que es disposa en l'article 133 de la LPAC.  
  
Aquesta norma es dicta en l'exercici de les competències atribuïdes a la Generalitat pels articles 49.1 i 53.1 de l'Estatut d'Autonomia de la Comunitat Valenciana, amb subjecció al que es disposa per la normativa vigent en la matèria: la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions i el Reial decret 887/2006, de 21 de juliol, pel qual s'aprova el Reglament d'aquesta llei.  
Per tot això, d'acord amb el que estableix l'article 28.c, 31 i 33 de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió de 26 de maig de 2023,  
  
  
DECRETE  
  
Article únic. Modificació del Decret 26/2019, d'1 de març, del Consell, d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A de l'Administració de la Generalitat  
  
Es modifiquen els articles 1, 2, 11, 12 i 13 del Decret 26/2019, d'1 de març, del Consell d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A de l'Administració de la Generalitat, en els termes establits en l'annex únic d'aquest decret.  
  
  
  
DISPOSICIÓ ADDICIONAL  
  
Única. Incidència pressupostària  
L'aprovació d'aquestes bases no podrà suposar un increment del cost econòmic en el pressupost de la Generalitat. Seran les convocatòries corresponents les que, d'acord amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recolliran les línies a les quals s'imputa el pagament de les ajudes, així com l'import global màxim destinat a abonar-les.  
  
  
  
DISPOSICIÓ TRANSITÒRIA  
  
Única. Aplicació de la norma  
Les disposicions contingudes en aquest decret no seran aplicable a les sol·licituds d'ajuda per a la preparació de proves selectives d'accés al grup A de l'administració de la Generalitat formulades en el marc de convocatòries anteriors a l'entrada en vigor d'aquest decret.  
  
València, 26 de maig de 2023  
  
El president de la Generalitat,  
XIMO PUIG I FERRER  
  
La consellera de Justícia, Interior  
i Administració Pública,  
GABRIELA BRAVO SANESTANISLAO  
  
  
ANNEX ÚNIC  
Nova redacció dels articles 1, 2, 11, 12 i 13   
del Decret 26/2019, d'1 de març, del Consell  
  
Article 1. Objecte  
1. Aquest decret té per objecte establir les bases reguladores per a la concessió d'ajudes econòmiques per a contribuir en les despeses ocasionades a les persones de fins a 35 anys inclosos, per la preparació de processos selectius per a l'accés als diferents cossos o escales del grup de classificació professional A de l'Administració de la Generalitat, convocades per la Conselleria de Justícia, Interior i Administració Pública.  
L'activitat subvencionada per aquestes ajudes consistirà en la preparació, per mitjà d'una preparadora o d'un preparador individual o un centre especialitzat.  
2. Aquestes subvencions, destinades a les persones aspirants que complisquen els requisits establits en aquestes bases i en la convocatòria corresponent, consistiran en ajudes econòmiques per un import de 700 euros mensuals com a màxim.  
3. Es reservarà un percentatge del 7 % d'aquestes ajudes per a persones amb un grau reconegut de discapacitat igual o superior al 33 %. En cas de ser declarades desertes s'acumularan a les restants.  
  
Article 2. Requisits de les persones sol·licitants  
Podran beneficiar-se de les ajudes regulades en aquest decret aquelles persones que, a la finalització del termini de presentació de sol·licituds, complisquen i acrediten documentalment els requisits següents, que hauran de figurar en les convocatòries corresponents:  
a) No ser major de 35 anys.  
b) Tindre nacionalitat espanyola o la de qualsevol dels estats membres de la Unió Europea. En el cas de ciutadanes i ciutadans de la Unió o dels seus familiars, persones beneficiàries dels drets de lliure circulació i residència es requerirà que tinguen la condició de residents permanents o que acrediten ser persones treballadores per compte propi o per compte d'altri.  
A aquest efecte, tindran la consideració de «familiars» el/la cònjuge o la parella de fet formalitzada, així com els/les ascendents directes a càrrec i els/les descendents directes a càrrec, menors de 21 anys. En el supòsit de persones estrangeres no comunitàries, s'aplicarà el que es disposa en la normativa sobre drets i llibertats d'aquestes persones a Espanya i la seua integració social.  
c) Estar en possessió de titulació universitària de llicenciatura o grau.  
d) No estar gaudint d'ajudes o subvencions per al mateix objecte convocades per altres òrgans de la Generalitat ni d'altres ens públics ni privats, ni haver-ho fet durant un màxim de tres anys, continuats o alterns, anteriors a la convocatòria, ni haver incomplit les obligacions determinades en l'article 15 en alguna convocatòria anterior.  
  
e) No trobar-se incursa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat, https:// sede.gva.es.  
  
f) Comptar amb la direcció d'un centre especialitzat o d'una persona preparadora per a orientar el procés de preparació, o començar la preparació a l'inici del període subvencionable determinat en cada convocatòria.  
g) Estar empadronada i tindre residència efectiva a la Comunitat Valenciana almenys cinc anys dels últims deu, i es requereix, així mateix, el certificat d'empadronament a l'efecte d'acreditació de membres de la unitat familiar per a la valoració de la seua situació econòmica.  
  
Article 11. Valoració de mèrits  
1. La comissió avaluadora considerarà mèrits valorables, en conjunt, per a accedir a la condició de persona beneficiària:  
a) La situació econòmica, que serà valorada d'acord amb una escala de 0 a 60 punts segons el desglossament següent:  
  
Ingressos/euros per membre unitat familiar Punts  
Fins a 4.000 60  
de 4.000,01 a 7.000 52  
de 7.000,01 a 10.000 44  
de 10.000,01 a 13.000 36  
de 13.000,01 a 16.000 28  
de 16.000,01 a 19.000 20  
de 19.000,01 a 22.000 12  
de 22.000,01 a 25.000 4  
>25.000 0  
  
  
Els ingressos de cada membre de la unitat familiar seran els resultants de dividir la renda familiar determinada en la forma establida a continuació pel nombre de membres de la unitat familiar:  
1r. La renda familiar a l'efecte d'aquestes ajudes s'obtindrà per agregació de les rendes de cadascun/cadascuna dels/ de les membres computables de la família, corresponent a l'exercici establit en cada convocatòria, calculada segons s'indica en els paràgrafs següents i de conformitat amb la normativa reguladora de l'impost sobre la renda de les persones físiques.  
2n. Per a la determinació de la renda de les /dels membres computables que presenten declaració per l'impost sobre la renda de les persones físiques, se sumarà la base imposable general amb la base imposable de l'estalvi.  
3r. Per a la determinació de la renda de les/dels membres computables que obtinguen ingressos propis i no hagen presentat declaració per l'impost sobre la renda de les persones físiques es tindran en compte les quanties que haurien de figurar en la declaració corresponent com a base imposable general i base imposable de l'estalvi.  
4t. Per al càlcul de la renda familiar a l'efecte d'aquesta beca, són membres computables de la família el pare i la mare, el tutor o la tutora o la persona encarregada de la guarda i protecció del menor o de la menor, si és el cas, la persona sol·licitant, les germanes solteres i els germans solters menors de vint-i-cinc anys i que convisquen en el domicili familiar a 31 de desembre de l'exercici establit en la convocatòria o bé les persones majors d'aquesta edat, quan es tracte de persones amb diversitat funcional, així com ascendents de les mares i dels pares que justifiquen la seua residència en el mateix domicili que els anteriors amb el certificat municipal corresponent. En el cas de persones sol·licitants que constituïsquen unitats familiars independents, també es consideren membres computables el o la cònjuge, si és el cas, la parella de fet, així com les filles i els fills si n'hi haguera i que convisquen en el mateix domicili.  
5é. En el cas de divorci o separació legal de les progenitores/dels progenitors sense que existisca custòdia compartida, no es considerarà membre computable aquell que no convisca amb la persona sol·licitant de la beca. Tindrà, no obstant això, la consideració de membre computable, si és el cas, la nova/el nou cònjuge o parella de fet les rendes i el patrimoni del qual s'inclouran dins del còmput de la renda i patrimoni familiars.  
b) L'expedient acadèmic, que serà valorat d'acord amb la nota mitjana de l'expedient acadèmic en una escala de 0 a 40 punts segons el desglossament següent:  
  
Nota mitjana en escala de 0 a 10: Nota mitjana en escala d'1 a 4: Punts  
< 7 < 2 0  
7 a 7,99 2 a 2,49 10  
8 a 8,99 2,50 a 2,99 20  
9 a 9,49 3 a 3,49 30  
9,50 a 10 3,50 a 4 40  
  
  
2. En cas d'existència d'empat, aquest es resoldrà a favor de la persona que haja acreditat ser víctima de violència de gènere o de violència terrorista, o hagen estat tutelades per una entitat pública de conformitat amb la normativa vigent que siga aplicable en cadascun d'aquests supòsits. En els altres casos d'empat, així com quan aquest persistisca després d'aplicat l'apartat anterior, es resoldrà a favor de la persona que tinga una nota mitjana major de l'expedient acadèmic, i en cas de continuar persistint l'empat, es resoldrà a favor de la persona aspirant de menor edat.  
3. Les resolucions anuals de convocatòria d'aquestes ajudes podran, si és el cas, actualitzar els trams de base imposable o de qualificacions acadèmiques sobre els quals s'aplicaran les puntuacions establides en els apartats a i b d'aquest article.  
  
Article 12. Quantia, duració i nombre d'ajudes  
1. Les ajudes regulades per aquest decret consistiran en una dotació econòmica de 700 euros mensuals com a màxim. El nombre total d'ajudes, així com l'import que rebrà cada persona beneficiària es determinarà en cada convocatòria, en funció de l'existència de crèdit pressupostari adequat i suficient.  
2. El període de duració de l'ajuda s'establirà en cada convocatòria, sense que en cap cas puga excedir d'un màxim de dotze mesos, comptadors des del dia que s'indique en la resolució de concessió corresponent. Les ajudes se sol·licitaran en cada convocatòria i no hi haurà renovació automàtica de la concessió d'aquestes.  
3. La quantia i duració establides en els paràgrafs anteriors s'adequaran en tot cas a les modificacions i actualitzacions que establisca la normativa de la Generalitat en matèria de subvencions.  
4. Es podrà ser beneficiària o beneficiari d'aquestes ajudes un màxim de tres convocatòries.  
5. En el cas que la previsió pressupostària no permetera atendre la totalitat de les sol·licituds d'ajudes, s'atendran els criteris de valoració de les sol·licituds establits en l'article 11 d'aquest decret.  
  
Article 13. Pagament, termini i justificació del compliment de la fi de la subvenció  
1. Tractant-se d'una subvenció que es concedeix en atenció a la concurrència d'una determinada situació en la persona beneficiària, de conformitat amb el que es disposa en l'article 30.7 de la Llei 38/2003, de 17 de novembre, general de subvencions, no es requereix una altra justificació que l'acreditació d'aquesta situació, sense perjudici dels controls que pogueren establir-se per a verificar-ne l'existència.  
Amb tal objecte, el compliment del fi de la subvenció s'haurà de justificar en els terminis establits en cada convocatòria, que no podran ser superiors a un quadrimestre, mitjançant la presentació davant la Subdirecció General de l'IVAP de la documentació següent, segons un model normalitzat:  
a) Còpia de les factures i altres documents de valor probatori equivalent en el tràfic jurídic mercantil o amb eficàcia administrativa emeses durant aquest període pel centre especialitzat o per la persona preparadora.  
b) Còpia del justificant de recepció de la sol·licitud de participació en el procés selectiu pel qual es va sol·licitar l'ajuda, en cas que s'haguera convocat.  
c) Aportació de la declaració original de cada centre especialitzat o de la persona preparadora sota la direcció de la qual la persona beneficiària va preparar les oposicions per a aquest procés selectiu. Cada declaració haurà d'indicar el període d'inici i de fi, si és el cas, de la preparació d'oposicions amb aquest centre o persona preparadora, en la qual s'indique el règim d'assistència i aprofitament.  
2. Una vegada revisada la documentació esmentada, es formularà la proposta de pagament del període corresponent. No obstant això, si algun període implica una meritació econòmica inferior la prestació econòmica serà proporcional a aquest període. En aquests supòsits es garantirà, en tot cas, el dret a l'audiència de la persona interessada.